KIRJALLINEN KYSYMYS E-2166/99 esittäjä(t): Brigitte Langenhagen (PPE-DE) komissiolle. Maantieliikenteen valvontalaite.



Virallinen lehti nro 219 E , 01/08/2000 s. 0108 - 0109



KIRJALLINEN KYSYMYS E-2166/99 esittäjä(t): Brigitte Langenhagen (PPE-DE) komissiolle (29. marraskuuta 1999) Aihe: Maantieliikenteen valvontalaite Edellisen komission jäsen Kinnock ilmoitti 30.3.1998 Euroopan parlamentissa, että työmarkkinaosapuolet ovat olleet mukana päätöksessä hyväksyä ainoastaan liitteessä 1B tarkoitettu valvontalaite. Miten työmarkkinaosapuolet ovat sitoutuneet tai sitoutuvat konkreettisesti päätöksentekoon? Onko työmarkkinaosapuolten kanssa käyty keskusteluja ja onko niiden lausunnot otettu asianmukaisesti huomioon tai aiotaanko näin tehdä? Ovatko työmarkkinaosapuolet ilmaisseet keskusteluissa kannattavansa 1B -ratkaisua? Missä määrin jäsenvaltioiden valvontaviranomaiset on otettu mukaan päätöksentekoon? Katsovatko viranomaiset, että liitteen 1B mukaisella valvontalaitteella pystytään kohentamaan valvonnan laatua? Miten talous- ja sosiaalikomitea on suhtautunut liitteen 1B mukaiseen valvontalaitteeseen? Kinnock ilmoitti 30.3.1998 myös, että valvontalaitteen moitteeton tekninen toiminta on tarkistettu useilla työolosuhteiden mukaisilla testeillä. Oliko 1B -ajopiirturi määritelty lopullisesti lausunnon antamisen ajankohtana? Onko tällöin testattu myös erillisiä komponentteja (sirukortit, taltiointilaite, näyttö, tulostin)? Loyola de Palacion komission puolesta antama vastaus (21. joulukuuta 1999) Neuvoston asetus (EY) N:o 2135/98(1), joka koskee tieliikenteen valvontalaitteista annetun asetuksen (ETY) N:o 3821/85 sekä asetusten (ETY) N:o 3820/85 ja (ETY) N:o 3821/85 täytäntöönpanosta annetun direktiivin 88/599/ETY muuttamista, annettiin 24. syyskuuta 1998 EY:n perustamissopimuksen(2) 252 artiklassa (entisessä 189 c artiklassa) tarkoitettua yhteistoimintamenettelyä noudattaen. Talous- ja sosiaalikomitea oli aikaisemmin antanut asetusehdotuksesta lausuntonsa(3). Työmarkkinaosapuolia on kuultu useaan otteeseen digitaalisen valvontalaitteen määrittelystä vastuussa olevan teknistä mukauttamista käsittelevän komitean kokouksissa valmistelutöiden aikana (asetuksen (EY) N:o 2135/98 1 artiklan 10 kohta). Ne saavat valmisteluasiakirjat ja ottavat osaa komitean kokouksiin tarkkailijoina. Teknistä mukauttamista käsittelevän komitean kokousten lisäksi työmarkkinaosapuolten kanssa pidetään muitakin kokouksia uutta teknologiaa käsittelevässä alaryhmässä, joka kuuluu maantieliikennealaa koskevaan alakohtaiseen neuvottelukomiteaan. Suurin osa jäsenvaltioiden valvontaelimistä on edustettuina valvontalaitteen teknistä mukauttamista käsittelevässä komiteassa. Näiden jäsenten mielipiteet otetaan huomioon, jos ne parantavat komitean laatimia teknisiä erittelyjä. Edellytyksenä on, että lausunnot kuuluvat kyseisen komission toimialaan. Valvontaelinten jäsenet ovat sitä mieltä, että digitaalinen valvontalaite parantaa valvonnan laatua. Heidän arvionsa mukaan siirtymäkauden aikana, jolloin kahdenlaisia valvontalaitteita on käytössä (liite 1 ja 1B), ilmenee kuitenkin väistämättömiä käytännön ongelmia, koska laitetta ei asenneta vanhoihin autoihin. Yksityiskohtaiset tekniset erittelyt ovat kohta valmiit, ja ne ovat paljon tarkempia kuin tällä hetkellä käytössä olevaa analogista valvontalaitetta varten laaditut rajoitukset. Teollisuuslaitosten edustajat, jotka myös auttavat komiteaa laatimaan tekniset erittelyt, varmistavat, että laitteen asianmukaisen toiminnan takaavaa teknologiaa käytetään. (1) EYVL L 274, 9.10.1998. (2) EYVL C 138, 4.5.1998. (3) EYVL C 110, 21.5.1995.